《次》
宋代·洪炎

天公下观戏鱼龙，分披惇物隳岱宗。尘沙欲枯罔象眼，酒醴难浇磊块胸。

会稽之南曰闽海，东行万里因雄风。二儿得邑古长乐，意拟分治三山中。

门张雀罗即我室，吊影不识求羊踪。担簦挟卷者谁氏，捉笔言诗有此公。

纷纷道旁皆苦李，辛酸交攻无复理。

入林初闻薝卜香，知味自觉醍醐美。今时杜陵见老人，他日汤休望吾子。

我观蓬壶才一水，桐柏罗浮相对起。

赤乌衔符得宝书，青鸟拂檐来报喜。君能无事如懒残，吾儿傥不惭张底。

作者简介：洪炎（1067～1133），字玉甫，南昌（今属江西）人。黄庭坚外甥，出生书香门第，由祖母启蒙，洪炎与洪朋、洪刍、洪羽四兄弟，都是诗人，号称“豫章四洪”江西诗派诗人。